Ses lesse oor die koms van die Koning van die konings soos lank terug reeds deur die profete voorspel
Alhoewel jy nie die kinders in jou groep op ’n fisiese reis deur die wêreld kan neem nie, kan jy hulle deur hierdie reeks blootstel aan verskillende lande deur ’n virtuele reis te onderneem na die lande waar die apostels die evangelie die eerste keer verkondig het. Ons besoek Israel, Etiopië, Sirië, Damaskus en Italië.
Annalise Wiid skryf: Vakansie op ’n skaap-, koring-, vark- en druiweplaas word op ’n heerlike, vindingryke manier ingespan om die kinders op ’n ontdekkingstog deur Jesus se EK IS-uitsprake te begelei. Die laaste verrassende “plaas” wat besoek word, is waarskynlik die belangrikste en troosvolste van die lot … Hierdie EK IS-reeks is ’n voortreflike gids op ’n opwindende en lewensbelangrike reis!
'n Reeks van 6 lesse wat jou en die kinders saamneem op ’n reis om die tentkerk, die tabernakel, in die woestyn te besoek. Gaan saam met die kinders deur die ingang na die voorhof; Kniel by die brandofferaltaar en was in die bronswaskom; Staan stil by die wierookaltaar en bring julle offer van lof. Beweeg dan tot in die Allerheiligste en besef: “Ek is nou in die aardse woning vir die hemelse Koning". Die reeks is 'n moet vir Kinderkerk, Vakansie-Bybelskool en kampe.
Ons luister na die verhaal van Moses wat deur die Egiptiese prinses aangeneem word en ons wonder saam met Nikodemus hoe ‘n ou man weer gebore kan word. Ons hoor die Rags to riches-verhaal van Mefiboset wat deur koning Dawid aangeneem word en juig saam met die pa toe die verlore seun huistoe kom. Ons hoor ook Jesus se belofte dat Hy ons nie as weeskinders sal agterlaat nie, maar weer kom om sy kinders te kom haal. Speletjies, saamsing, Bybelverhale, aktiwiteite en baie liefde laat elke kind ervaar hoe God vir hom/haar sê: “Jy is Myne.”
Dit is geweldig belangrik dat ons kinders moet grootword met die Bybel se verhale. Dit moet hulle manier van dink oor die wêreld vorm. Dit moet vir hulle ’n wêreld uitbeeld waarin niks sin maak sonder God nie, sodat hulle kan leer om so te kyk na die wêreld waarin ons elke dag leef. Dit moet hulle identiteit vorm: Wie is ek? Wie s’n is ek? Saam met wie is ek God s’n?
Vandat 'n bottel met ’n boodskap in op die strand uitgespoel het tot die laaste les word almal ingetrek in ‘n werklikheidservaring soos min. Kinders neem aktief deel van die skattejag, moet seerowers trotseer wat hulle geestelike geluk steel, memoriseer Bybelverse, sing saam en word saam begelei om die grootste skat, Jesus, te ontdek en aan ander bekend te stel.
'n Reeks van 6 lesse oor die lewe van die volk van God vanaf die beloftes van Abraham tot die bou van die Tabernakel. Dit bevat 'n A4-handleiding, CD met liedjies en hulpmiddels in swart-en -wit en kleur asook 'n Power Point vir aanbiedinge. Wat die reeks nog meer opwindend maak, is die werk-boekies vir kinders.